Soektog by skool lei tot daggaplantasieDie polisie verwyder daggaplante. Foto: Verskaf ŉ Polisiesoektog by ŉ Oos-Kaapse hoërskool het onverwags tot die ontdekking van ŉ daggaplantasie gelei. Kapt. Namhla Mdleleni, polisiewoordvoerder, het Donderdag gesê die polisie het Dinsdag ŉ soektog by ŉ hoërskool in Mgqukwebe naby Lady Grey uitgevoer en dagga in sommige van die leerders se besit gevind. “Tydens ŉ ondersoek het die polisie inligting ontvang dat die dagga by ŉ nabygeleë spaza-winkel gekoop word. Die polisie het gaan ondersoek instel en gesien dagga word naby die winkel gekweek,” het Mdleleni gesê. Twee verdagtes, onderskeidelik 40 en 71 jaar oud, is op die toneel in hegtenis geneem. Hulle moet binnekort in die Lady Grey-landdroshof verskyn op aanklagte van handel in dagga.